Wat is die punt? deur Kerneels GrofgeskuD | Bydraes | Woes - Kreatiewe platform vir Afrikaans
Titel: Wat is die punt?
Aantal woorde: 289
Datum gepubliseer: 19 Nov 2015
My oudste seun word tuis geskool en die wêreldjie waarin hy beweeg is soms kleiner as daardie kamertjie wat meeste huise het. Jy weet van watter een ek praat. Die herinneringe in die vorm van ou klere, dalk dose vol belastingstrokies of speelgoed wat die kinders nie mee speel nie, lê die kamer verstikkend vol. Dis die kamertjie wat jy met 'n sug toetrek as gaste kom kuier terwyl jy jouself belowe jy gaan hom môre regpak.
Om weg te breek van die gewone luister oudste graag radio of musiek. Hard. En dan sing hy. Hard. En vals. Baie vals. Vanoggend het hy "Hoe groot is U" so effens vermorsel en daarna vir "De la Rey" gelei tot hy die Boere vermy. Of so iets.
Maar hy laat my dink, hierdie seun van my in 'n amper-sestienjarige se lyf, maar met die hart van 'n tienjarige. Ons almal het nodig om weg te breek, te ontsnap van die roetine wat meeste van ons noodgedwonge moet volg. 'n Plek waar jou siel sy klere kan uittrek en in die koue rivier instorm sodat die stroom hom kan vat en verkwik voordat hy hom saggies op die wal uitstoot. Vir sommige is die wegbreek in die vorm van twee hardlooptekkies met modder op hulle sole, vir ander is dit 'n glas wyn, 'n warm bad, 'n rondte gholf saam pelle of net 'n boek.
Nou wat is die punt? Vra jy.
Ek weet nie regtig nie...
Dalk moet jy 'n glas wyn skink en buite gaan sit onder 'n boom, elke teug waardeer, rondkyk sonder om te praat. Of dalk moet jy in 'n koffiewinkel gaan sit en mense dophou. Die antwoorde kry mens amper altyd in die rustigheid...
die punt is dat mens moet ophou om net te oorleef en ook soms net te leef en die mooi van die lewe te geniet saam met hulle wat so kosbaar in jou lewe is
3 jaar 10 maande 5 dae 12 ure oud
Ek dink die punt is mens moet elke dag iets doen wat baie spesiaal is en wat net jy vir jouself kan doen. Met ander woorde: spandeer tyd met jouself en aan iets wat jou gelukkig maak, elke dag.
3 jaar 10 maande 5 dae 13 ure oud
Ek weet presies wat jy bedoel. Daar is soms net te veel roetine in die lewe en soms moet mens, soos jy sê sommer net rustig agteroor sit en kyk hoe die ander mense rondskarrel om te probeer sin maak daarvan vir jouself.
3 jaar 10 maande 5 dae 16 ure oud
371 Nie-lede aanlyn